Title: Udelenie výnimky z uznesenia vlády SR č
Author: User
Company: MZ SR

N á v r h

na  povolenie výnimky z uznesenia vlády SR č. 72 z 25. januára 2006 v znení  uznesenia vlády SR č. 166 z 22. februára 2006 a  uznesenia vlády SR č. 208 z 1. marca 2006 na prevod prebytočného nehnuteľného majetku štátu podľa zákona NR SR č. 278/1993 Z. z. o správe majetku štátu v znení neskorších predpisov pre Fakultnú nemocnicu s poliklinikou Bratislava v zriaďovateľskej pôsobnosti Ministerstva zdravotníctva SR

Fakultná nemocnica s poliklinikou Bratislava  bola zriadená zriaďovacou listinou zo dňa 18. 12. 2002 číslo: M/5694/2002, číslo: SP/6853/2002/Var s účinnosťou od 1. 1. 2003 ako príspevková organizácia Ministerstva zdravotníctva SR na účely poskytovania ambulantnej a ústavnej zdravotnej starostlivosti. Ako štátna príspevková organizácia je správcom nehnuteľného majetku štátu uvedeného v prílohe č. 1 tohto materiálu. Ministerstvo zdravotníctva SR žiada o povolenie výnimky a súhlasu nakladať s predmetným nehnuteľným majetkom v správe Fakultnej nemocnice s poliklinikou Bratislava z nasledujúceho dôvodu:

S účinnosťou od 1. 1. 2005 došlo k zrušenie štátnych príspevkových organizácií, a to  Fakultnej nemocnice Bratislava, Fakultnej nemocnice s poliklinikou akad. L. Dérera, Fakultnej nemocnice s poliklinikou sv. Cyrila a Metoda Petržalka, Národného ústavu tuberkulózy a respiračných chorôb Podunajské Biskupice a Psychiatrickej nemocnice Philippa Pinela Pezinok jej zlúčením s Fakultnou nemocnicou s poliklinikou Bratislava. Fakultná nemocnica s poliklinikou Bratislava ako právny nástupca uvedených organizácií v dôsledku viacerých organizačných a racionalizačných opatrení spravuje uvoľnené budovy a ďalšie nehnuteľnosti, ktoré nevyužíva na plnenie úloh v rámci predmetu svojej činnosti. Ide prebytočný nehnuteľný majetok v zmysle § 3 ods. 3 zákona NR SR  č. 278/1993 Z. z. o správe majetku štátu v znení neskorších predpisov, ktorý neslúži a ani v budúcnosti nebude slúžiť Fakultnej nemocnici s poliklinikou Bratislava ako správcovi na plnenie úloh v rámci predmetu jeho činnosti alebo v súvislosti s ním, a preto sa ako najúčelnejší spôsob jeho ďalšieho využitia javí odpredaj. 
   
Fakultná nemocnica s poliklinikou Bratislava sa nachádza v zlej finančnej situácii. Náklady na stráženie a udržiavanie prebytočných objektov, ktoré z mnohých sú v zlom technickom stave, sú vysoké. Finančné prostriedky získané z predaja prebytočného nehnuteľného majetku uvedené v prílohe č. 1 tohto materiálu sú veľmi potrebné na zlepšenie poskytovania zdravotnej starostlivosti a zlepšenie technického stavu existujúcich využívaných zdravotníckych objektov. Ako z prílohy č. 1 tohto materiálu vyplýva, niektoré nehnuteľnosti boli už predmetom ponukového konania a osobitného ponukového konania, avšak z dôvodu prijatia vyššie citovaných uznesení vlády SR bol proces nakladania pozastavený. 

Prebytočný nehnuteľný majetok štátu v správe Fakultnej nemocnice s poliklinikou Bratislava, a to stavby a pozemky na Bezručovej ul. v Bratislave, Areál Krásna Hôrka na Ďumbierskej ul. v Bratislava, Gynekologicko–pôrodnícka klinika na Zochovej ul. v Bratislave, Kaštieľ vo Veľkých Levároch, bývalé zdravotné stredisko vo Veľkých Levároch a stavba na Vrančovičovej ul. v Bratislave bol súčasťou materiálu s názvom „Návrh na  povolenie výnimky z uznesenia vlády SR č. 72 z 25. januára 2006 v znení  uznesenia vlády SR č. 166 z 22. februára 2006 a  uznesenia vlády SR č. 208 z 1. marca 2006 na prevod prebytočného nehnuteľného majetku štátu podľa zákona NR SR č. 278/1993 Z. z. o správe majetku štátu v znení neskorších predpisov pre štátne rozpočtové organizácie a štátne príspevkové organizácie v zriaďovateľskej pôsobnosti Ministerstva zdravotníctva SR“, ktorý už bol predmetom medzirezortného pripomienkového konania. Vzhľadom na to, že uvedený materiál nebol doposiaľ predložený na rokovanie vlády SR, ako aj na potrebu riešiť zlú finančnú situáciu Fakultnej nemocnice s poliklinikou Bratislava, Ministerstvo zdravotníctva SR vypracovalo a predkladá na rokovanie vlády SR nový materiál týkajúci sa len prebytočného nehnuteľného majetku štátu v správe tejto organizácie. 

Na základe uvedeného navrhujeme povoliť  výnimku z uznesenia vlády SR č. 72 z 25. januára 2006 v znení  uznesenia vlády SR č. 166 z 22. februára 2006 a  uznesenia vlády SR č. 208 z 1. marca 2006 na prevod prebytočného nehnuteľného majetku štátu podľa zákona NR SR č. 278/1993 Z. z. o správe majetku štátu v znení neskorších predpisov pre Fakultnú nemocnicu s poliklinikou Bratislava na realizáciu vyššie uvedeného zámeru.